Elektr energiyasi va tabiiy gaz yetkazib berish hamda iste’mol qilish sohasida to‘lov intizomini yanada mustahkamlash, shuningdek, ijro ishi yuritish tizimini tubdan takomillashtirish chora-tadbirlari to‘g‘risida

Yoqilg‘i-energetika kompleksini modernizatsiya qilish hamda texnologik qayta jihozlash, elektr energiyasi va tabiiy gaz (keyingi o‘rinlarda energiya resurslari deb ataladi) yetkazib berish va iste’mol qilish sohasida shartnoma majburiyatlariga so‘zsiz rioya etish, shuningdek, sud hujjatlari va boshqa organlar hujjatlarini ijro etishning ta’sirchan mexanizmlarini yaratish — mamlakatimizda olib borilayotgan, eng avvalo, iqtisodiyotning barcha tarmoqlarini jadal rivojlantirish, investitsiyaviy jozibadorlik va ishbilarmonlik faolligini oshirish, ishlab chiqarish va xizmat ko‘rsatish sohasini kengaytirishga qaratilgan keng ko‘lamli islohotlarni samarali amalga oshirishning muhim shartlaridan biri hisoblanadi.
 Shu bilan birga, mazkur sohalarda to‘planib qolgan jiddiy kamchilik va muammolar energiya resurslari bo‘yicha debitor qarzdorlikni keskin kamaytirishga va elektr energetika va gaz tarmoqlarini yanada rivojlantirish, ijro ishi yuritish samaradorligini oshirishga imkon bermagan. Jumladan:
 birinchidan, ta’minotchi korxonalar tomonidan yetarli choralar ko‘rilmaganligi oqibatida iste’molchilarning shartnoma majburiyatlariga rioya etishi lozim darajada ta’minlanmagan, ularning aksariyati iste’mol qilingan energiya resurslari uchun to‘lovlarni muntazam ravishda amalga oshirmagan;
 ikkinchidan, energiya resurslari iste’molini hisobga olish va nazorat qilishning avtomatlashtirilgan tizimini joriy etish muddatlarining kechiktirib yuborilganligi yetkazib berilgan va iste’mol qilingan hajmlar hisobi yuritilishining haqqoniyligini ta’minlashga hamda hisob-kitoblarni o‘z vaqtida amalga oshirishga o‘ta salbiy ta’sir ko‘rsatmoqda;
 uchinchidan, eskirgan elektr uzatish tarmoqlari, transformator podstansiyalari va punktlari, gaz quvurlari hamda tegishli infratuzilmani yangilash sur’atlarining sustligi — texnologik yo‘qotishlarning ko‘payishiga va energiya resurslarining, ayniqsa, joylarda, surunkali uzilishlar bilan yetkazib berilishiga olib kelmoqda;
 to‘rtinchidan, energiya resurslari bo‘yicha qarzdorlik holatini onlayn tarzda kuzatib borish imkonini beruvchi zamonaviy elektron to‘lov tizimlarini rivojlantirish past darajada qolmoqda;
 beshinchidan, “O‘zbekenergo” AJ va “O‘ztransgaz” AK tomonidan nazoratchilar ishining tashkil etilishi ustidan idoraviy nazorat lozim darajada o‘rnatilmaganligi debitor qarzdorlikning haddan ziyod o‘sishiga olib kelmoqda;
 oltinchidan, qarzdorlarni elektr va gaz tarmog‘idan uzish bo‘yicha amaliy choralar ko‘rilmasdan, aslida mavjud bo‘lmagan qarzdorlikni undirish haqida sudlarga aksariyat “bir xil qolipdagi” arizalarning kiritilishi ta’minotchilarning energiya resurslari uchun haq undirish borasidagi ishlarni tashkil etishga rasmiyatchilik bilan yondashayotganligidan dalolat bermoqda;
 yettinchidan, O‘zbekiston Respublikasi Adliya vazirligi huzuridagi Sud departamenti (keyingi o‘rinlarda Sud departamenti deb ataladi) faoliyatini tashkil etishdagi jiddiy kamchiliklar ijro ishi yuritilishi samaradorligiga o‘zining salbiy ta’sirini ko‘rsatmoqda. Amaldagi undiruv ko‘rsatkichining 2016-yilda atigi 45 foizni tashkil etganligi ham bundan dalolat beradi;
 sakkizinchidan, idoralararo hamkorlikning va Sud departamenti faoliyatiga zamonaviy axborot-kommunikatsiya texnologiyalarini joriy etishning past darajadaligi ijro hujjatlari hisobi yuritilishida haqqoniylikni ta’minlashga, sud hujjatlari va boshqa organlar hujjatlarining so‘zsiz ijro etilishiga salbiy ta’sir ko‘rsatmoqda;
 to‘qqizinchidan, qonuniylikni va ijro intizomini mustahkamlash ishlarida yo‘l qo‘yilgan kamchiliklar oqibatida 2016-yil va 2017-yilning I choragi davomida sodir etgan huquqbuzarliklari uchun “O‘zbekenergo” AJ va “O‘ztransgaz” AKning 665 nafar, Sud departamentining 36 nafar xodimi jinoiy javobgarlikka tortilgan.
 Elektr va gaz ta’minoti sohasida yechimini kutayotgan muammolarni hal qilish bo‘yicha ta’sirchan choralarning ko‘rilmaganligi iqtisodiyotning barcha tarmoqlarini jadal rivojlantirish, yoqilg‘i-energetika kompleksini modernizatsiyalash hamda texnologik qayta jihozlash, investitsiyaviy jozibadorlik va ishbilarmonlik faolligini oshirish, ishlab chiqarish va xizmat ko‘rsatish sohasini kengaytirish, yangi ish o‘rinlari yaratish, mamlakatning energetika xavfsizligini ta’minlashga to‘sqinlik qiluvchi omil hisoblanadi.
 2017 — 2021-yillarda O‘zbekiston Respublikasini rivojlantirishning beshta ustuvor yo‘nalishi bo‘yicha Harakatlar strategiyasida belgilangan vazifalarga muvofiq, shuningdek, elektr va gaz ta’minoti sohasida boshqaruv tizimini, nazorat va hisobga olish mexanizmlarini yanada takomillashtirish, to‘lov intizomini mustahkamlash, javobgarlikni kuchaytirish, ijro ishi yuritishning samaradorligini tubdan oshirish maqsadida:
 1. O‘zbekiston Respublikasi Bosh prokuraturasi huzurida Majburiy ijro byurosi (keyingi o‘rinlarda Byuro deb ataladi) tashkil etilsin.
 2. Quyidagilar Byuroning asosiy vazifalari etib belgilansin: 
 sud hujjatlari va boshqa organlar hujjatlarining so‘zsiz ijrosini ta’minlash; 
 ijro ishi yuritish to‘g‘risidagi qonun hujjatlariga rioya etilishi ustidan nazoratni amalga oshirish, sud hujjatlari va boshqa organlar hujjatlarini ijro etishdan bo‘yin tovlash yoki ijro etilishiga to‘sqinlik qilish, ijro ishi yuritish to‘g‘risidagi qonun hujjatlari boshqa tarzda buzilganligiga doir huquqbuzarliklarga qarshi kurashish; 
 zamonaviy axborot-kommunikatsiya texnologiyalaridan foydalangan holda majburiy ijro tizimi tezkorligi va samaradorligini ta’minlash; 
 sud hujjatlari va boshqa organlar hujjatlarini ijro etish sohasida xalqaro hamkorlikni amalga oshirish; 
 sud hujjatlari va boshqa organlar hujjatlarini ijro etish tizimini takomillashtirish, davlat ijrochilari faoliyatining samaradorligini oshirish.
 3. Belgilab qo‘yilsinki:
 tugatilayotgan Sud departamentining O‘zbekiston Respublikasining “Sud hujjatlari va boshqa organlar hujjatlarini ijro etish to‘g‘risida”gi Qonuni va boshqa qonun hujjatlarida nazarda tutilgan vazifalari, funksiyalari hamda vakolatlari Byuroga o‘tkaziladi;
 sud hujjatlari va boshqa organlar hujjatlarini majburiy ijro etish Byuroning davlat ijrochilari tomonidan amalga oshiriladi;
 Byuroning davlat ijrochilari lavozimlariga oliy yoki o‘rta maxsus yuridik ma’lumotga ega, ayrim hollarda boshqa mutaxassislikdagi oliy ma’lumotga ega shaxslar, Byuroning boshqa lavozimlariga — oliy yoki o‘rta maxsus ma’lumotli boshqa mutaxassislikka (iqtisodchi, moliyachi, muhandislar va boshqalar) ega shaxslar ham tayinlanadi;
 davlat organlari, shu jumladan, huquqni muhofaza qiluvchi va nazorat idoralari Byuroga mazkur Farmonga muvofiq yuklatilgan vazifa hamda funksiyalarini bajarishda har tomonlama ko‘maklashishga majburdirlar.
 5. Sud departamenti tugatilsin va uning O‘zbekiston Respublikasi Davlat budjeti mablag‘lari hisobidan moliyalashtiriladigan 1 301 ta bo‘shatilayotgan shtat birliklari Byuroga o‘tkazilsin.
 O‘zbekiston Respublikasi Adliya vazirligi bir oy muddatda Sud departamenti balansida bo‘lgan va u foydalanayotgan binolar, vositalar hamda boshqa moddiy-texnika qimmatliklarining Byuro balansiga o‘tkazilishini ta’minlasin.
 Belgilab qo‘yilsinki, Byuro tugatilayotgan Sud departamentining xo‘jalik shartnomalaridan kelib chiqadigan huquqlari va majburiyatlari bo‘yicha uning huquqiy vorisi hisoblanadi, sud hokimiyati yoki adliya organlarining balansiga o‘tkazilgan hamda ular tomonidan ishlatiladigan mulk (binolar, mablag‘lar va boshqa moddiy-texnikaviy boyliklar) va sud hokimiyatiga yoki adliya organlariga ko‘rsatilgan xizmatlar (ishlar) bilan bog‘liq huquq va majburiyatlar bundan mustasno.
 6. O‘zbekiston Respublikasi Bosh prokuraturasi, Adliya vazirligi, Iqtisodiyot vazirligi, Moliya vazirligi, “O‘zbekenergo” AJ va “O‘ztransgaz” AKning:
 “O‘zbekenergo” AJning iste’molchilar bilan ishlash bo‘yicha 6 562 ta elektromontyor shtat birliklarini hamda “O‘ztransgaz” AKning tabiiy gazni hisobga olish va realizatsiya qilish bo‘yicha 4 255 ta nazoratchi shtat birliklarini qisqartirish;
 Majburiy ijro byurosini rivojlantirish jamg‘armasini (keyingi o‘rinlarda Jamg‘arma deb ataladi) tashkil etish haqidagi takliflari ma’qullansin.
 Quyidagilar Jamg‘armani shakllantirish manbalari etib belgilansin:
 vakolatli organlar tomonidan olib ko‘yilgan va davlat daromadiga o‘tkazilgan mol-mulklarni sotishdan, shuningdek, karzdorning mol-mulkini sotish hisobiga soliq qarzdorligini (davlat bojidan tashqari) undirishdan tushgan mablag‘larning 8 foizi; 
 Byuro organlari tomonidan olib qo‘yilgan va qonun hujjatlarida belgilangan tartibda davlat daromadiga o‘tkazilgan mol-mulklarni sotishdan tushgan mablag‘larning 8 foizi; 
 ijro ishi yurituvi bo‘yicha O‘zbekiston Respublikasi Davlat budjetiga undirilgan summaning 5 foizi, qarzdorning mol-mulkini sotish hisobiga undirilgan soliq qarzdorligi bundan mustasno;
 davlat ijrochilari tomonidan undiriladigan ijro yig‘imi mablag‘larining 100 foizi; 
 Byuro xodimlari tomonidan ko‘llaniladigan va undiriladigan jarimalar, shuningdek pul mablag‘larini undirish to‘g‘risidagi ijro hujjatini ijro etmaganligi uchun bank yoki boshqa kredit tashkilotlariga nisbatan qo‘llaniladigan va undiriladigan jarimalar summasining 80 foizi;
 Jamg‘armaning vaqtincha bo‘sh mablag‘larini joylashtirishdan olinadigan daromadlar; 
 Byuro bo‘linmalari, shuningdek, prokuratura organlarining Jamg‘arma mablag‘lari hisobidan xarid qilingan asosiy vositalarini sotishdan olingan mablag‘larning 50 foizi; 
 qonun hujjatlari bilan taqiqlanmagan boshqa daromadlar.
 8. 2017-yilning 1-iyulidan boshlab quyidagi tartib joriy etilsin, unga muvofiq:
 iste’molchilar — jismoniy shaxslar har oyning 10-sanasiga qadar o‘tgan oyda iste’mol qilingan energiya resurslari uchun to‘liq hisob-kitob qilishlari shart;
 mazkur bandning ikkinchi xatboshisida ko‘rsatilgan muddat o‘tgandan keyin qarzdorlik mavjud bo‘lganda, iste’molchi — jismoniy shaxslar belgilangan tartibda elektr va gaz taqsimlash tarmoqlaridan majburiy uziladi;
 mazkur bandning ikkinchi xatboshisida ko‘rsatilganlardan tashqari, iste’molchilarga energiya resurslarini yetkazib berish 100 foizlik oldindan haq to‘lash asosida, ular tomonidan xabardor qilish tartibi orqali tegishli murojaat taqdim etilgan taqdirda esa — 50 foizlik oldindan haq to‘lash asosida amalga oshiriladi. Bunda, oldindan haq to‘lanmagan, shuningdek, 50-foizlik oldindan haq to‘lash shartlarida hisob-kitob qiluvchi iste’molchilar tomonidan oyning oxirigacha yakuniy hisob-kitob amalga oshirilmagan hollarda mazkur iste’molchilarga nisbatan elektr va gaz taqsimlash tarmoqlaridan to‘liq uzishgacha bo‘lgan choralar ko‘riladi;
 elektr va gaz tarmoqlaridan ilgari uzib qo‘yilgan shaxslarni qayta ulashda iste’molchi — jismoniy shaxslardan bazaviy hisoblash miqdorining 2 baravari miqdorida, iste’molchi — yuridik shaxslardan bazaviy hisoblash miqdorining 10 baravari miqdorida to‘lov qayta ulashni amalga oshirgan tashkilot hisobiga mablag‘larni o‘tkazish orqali undiriladi;
 iste’molchi energiya resurslari iste’molini hisobga olish uskunalarining lozim darajada ekspluatatsiya qilinishi va sozligi uchun javobgar bo‘ladi;
 O‘zbekiston Respublikasi Vazirlar Mahkamasi tomonidan ro‘yxati har yili tasdiqlanadigan, yuqori likvidli va (yoki) eksportga yo‘naltirilgan mahsulotlarni ishlab chiqaruvchi alohida toifadagi iste’molchilarga energiya resurslarini sotish eksport narxidan past bo‘lmagan bozor narxlarida amalga oshiriladi.
 9. O‘zbekiston Respublikasi Vazirlar Mahkamasi:
 ikki oy muddatda tanqidiy o‘rganish natijasiga ko‘ra, “O‘zbekenergo” AJ korxonalari tomonidan ishlab chiqariladigan issiqlik energiyasini yetkazib berish va iste’mol qilishni hisobga olish hamda nazorat qilish tartibini takomillashtirish bo‘yicha kompleks chora-tadbirlarni qabul qilsin;
 2017-yil 1-avgustga qadar muddatda energiya resurslari uchun, shu jumladan, iqtisodiyotning strategik tarmoqlaridagi korxonalar o‘rtasida 2017-yil 1-iyulgacha vujudga kelgan qarzdorlikning tartibga solinishini ta’minlasin;
 uch oy muddatda “O‘zdavenergonazorat” DI va “O‘zdavneftgazinspeksiya” DI faoliyatini qayta tashkil etish bo‘yicha, shu jumladan, mazkur Farmon qoidalarini inobatga olgan holda, takliflar kiritsin.
 10. Belgilansinki, Sud departamentining amaldagi xodimlari, shuningdek, ushbu Farmonga muvofiq shtat birliklari qisqartirilayotgan “O‘zbekenergo” AJning iste’molchilar bilan ishlash bo‘yicha elektromontyorlari hamda “O‘ztransgaz” AKning tabiiy gazni hisobga olish va realizatsiya qilish bo‘yicha nazoratchilari Byuroni tashkil etish davrida mehnat shartnomasi belgilangan tartibda bekor qilingunga qadar yuqorida ko‘rsatilgan tashkilotlar mablag‘lari hisobidan mehnatga haq to‘lash shartlari saqlab qolingan holda xizmat vazifalarini amalga oshiradilar. 
 11. O‘zbekiston Respublikasi Bosh prokuraturasi bir oy muddatda:
 O‘zbekiston Respublikasi Prezidentining “O‘zbekiston Respublikasi Bosh prokuraturasi huzuridagi Majburiy ijro byurosi faoliyatini tashkil etish to‘g‘risida”gi qarori loyihasini;
 O‘zbekiston Respublikasi Vazirlar Mahkamasining “Majburiy ijro byurosini rivojlantirish jamg‘armasi to‘g‘risidagi nizomni tasdiqlash haqida”gi qarori loyihasini ishlab chiqsin va kiritsin.
 12. “O‘zbekenergo” AJ va “O‘ztransgaz” AK:
 2017-yil 1-iyundan boshlab O‘zbekiston Respublikasi Axborot texnologiyalari va kommunikatsiyalarini rivojlantirish vazirligi bilan birgalikda energiya resurslarining sotilishini hisobga olish bo‘yicha amaldagi dasturiy mahsulotlardan Byuroning doimiy foydalanish imkoniyatini ta’minlasin;
 2017-yil 1-iyulga qadar tuman (shahar)lar kesimida 2017-yil 1-iyun holatiga energiya resurslaridan qarzdorligi mavjud bo‘lgan barcha iste’molchilarning ro‘yxatini, shu jumladan, iste’molchi — yuridik shaxslar bilan qarzdorlikni taqqoslash dalolatnomalarini Byuroga taqdim etsin;
 2017-yil 1-iyulga qadar O‘zbekiston Respublikasi Markaziy banki bilan birgalikda tushumlarning haqqoniy hisobini yuritish va pul mablag‘larining harakatini Byuro tomonidan monitoring qilishni ta’minlovchi, energiya resurslarini sotishdan tushgan mablag‘larni yagona bank hisob raqamlarida jamlash tizimini joriy etsin;
 2017-yil 1-avgustga qadar energiya resurslarini ishlab chiqarish, transportirovka qilish va taqsimlashni hisobga olish uskunalari o‘rnatilgan xonalarning Byuro tomonidan masofadan turib ruxsatsiz aralashuvni nazorat qilish imkonini beradigan videokuzatuv kameralari bilan jihozlanishini ta’minlasin;
 2017-yil 1-oktabrga qadar energiya resurslarining yetkazib berilishi va iste’molini bevosita taqsimlash joylarida nazorat qilish va hisobga olish tizimini takomillashtirish bo‘yicha O‘zbekiston Respublikasi Vazirlar Mahkamasiga takliflar kiritsin;
 2018-yil 1-yanvarga qadar energiya resurslarini ishlab chiqarish, transportirovka qilish va taqsimlashni hisoblash nuqtalarida hisobga olish uskunalari ko‘rsatkichlarini va ularning holatini qayd etuvchi, ushbu ma’lumotlarni energiya resurslarini ishlab chiqarish, transportirovka qilish va taqsimlash hajmlari monitoringini amalga oshirish uchun Byuroga taqdim etadigan avtomatlashtirilgan tizimni o‘rnatsin, shuningdek, uning barqaror ishlashini ta’minlasin.
 13. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, O‘zbekiston Respublikasi Uy-joy kommunal xizmat ko‘rsatish vazirligi, Yer resurslari, geodeziya, kartografiya va davlat kadastri davlat qo‘mitasi, Davlat soliq qo‘mitasi, “O‘zbekenergo” AJ, “O‘ztransgaz” AK, “O‘zdavenergonazorat” DI, “O‘zdavneftgazinspeksiya” DI, “Sanoatgeokontexnazorat” DI, Byuro boshqa manfaatdor vazirliklar va idoralar bilan birgalikda 2019-yil 1-yanvarga qadar quyidagilarni amalga oshirgan holda turar va noturar joy fondini to‘liq inventarizatsiyadan o‘tkazsin:
 kadastr va loyiha hujjatlari, shartnomalar, ulanish sxemalari, boshqa zarur hujjatlar hamda hisobga olish uskunalarining mavjudligini, ularning sozligi va me’yoriy-texnik talablarga muvofiqligini aniqlash, iste’molchini billing tizimida ro‘yxatdan o‘tkazish;
 energiya resurslarining real iste’mol qilingan hajmini va uning shartnomalarda nazarda tutilgan hajmga, shuningdek, amalga oshirilgan to‘lovlarga muvofiqligini aniqlash;
 turar va noturar joy fondi obyektlarining egalari, kadastr ma’lumotlari, kommunikatsiyalar va inshootlar haqidagi ma’lumotlarni o‘zida jamlagan yagona elektron pasportlarini tayyorlash;
 inventarizatsiya yakunlari bo‘yicha vazirliklar va idoralarning tegishli ma’lumotlar bazalariga zarur aniqliklar kiritish.
 Belgilansinki, ushbu bandning birinchi xatboshisida ko‘rsatilgan vazirliklar va idoralar inventarizatsiya o‘tkazish jarayonida aniqlangan kamchiliklarni bartaraf etish yuzasidan zarur choralar ko‘rilishini ta’minlaydilar va bunga har tomonlama ko‘maklashadilar.
 14. Shunday tartib o‘rnatilsinki, unga muvofiq O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi hamda uning hududiy tuzilmalari ko‘chmas mulkka bo‘lgan huquqlar davlat ro‘yxatidan o‘tkazilgandan keyin uch kun muddatda ko‘chmas mulk egalari haqidagi ma’lumotlarni elektr, gaz, suv va issiqlik ta’minoti korxonalari, avtomatlashtirilgan telefon stansiyalariga yuboradi.
 O‘zbekiston Respublikasi Yer resurslari, geodeziya, kartografiya va davlat kadastri davlat qo‘mitasi, Uy-joy kommunal xizmat ko‘rsatish vazirligi, Axborot texnologiyalari va kommunikatsiyalarini rivojlantirish vazirligi, “O‘zbekenergo” AJ, “O‘ztransgaz” AK uch oy muddatda ko‘chmas mulk egalari haqidagi idoraviy ma’lumotlar bazalarini unifikatsiyalashtirsin.
 Uy-joy kommunal xizmat ko‘rsatish vazirligi, Axborot texnologiyalari va kommunikatsiyalarini rivojlantirish vazirligi, “O‘zbekenergo” AJ, “O‘ztransgaz” AK idoraviy ma’lumotlar bazalari unifikatsiya qilinganidan keyin ikki oy muddatda iste’molchilar bilan tuzilgan shartnomalarning qayta rasmiylashtirilishini ta’minlasin.
 15. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi Uy-joy kommunal xizmat ko‘rsatish vazirligi, “O‘zbekenergo” AJ, “O‘ztransgaz” AK, boshqa manfaatdor vazirliklar va idoralar bilan birgalikda:
 ikki oy muddatda iste’molchilar bilan o‘zaro hisob-kitoblarning holati haqidagi haqqoniy ma’lumotlarni taqdim etadigan va elektron to‘lov tizimlari bilan integratsiya qilingan Uy-joy kommunal, elektr va gaz ta’minoti xizmatlari ko‘rsatishning yagona billing tizimini tashkil etishni, shuningdek, abonentning yagona individual raqamini joriy etishni nazarda tutuvchi Vazirlar Mahkamasi qarori loyihasini;
 2017-yil 1-oktabrga qadar Qarzdorlikni undirish masalalari bo‘yicha idoralararo elektron hamkorlikning yagona tizimini tashkil etish, ushbu tizimni tegishli idoralarning jismoniy va yuridik shaxslar qarzdorligi, ularning mulkiy ahvoli haqidagi ma’lumotlar bazalari bilan bosqichma-bosqich integratsiya qilish yuzasidan takliflarni Vazirlar Mahkamasiga kiritsin.
 16. O‘zbekiston Respublikasi Iqtisodiyot vazirligi, Moliya vazirligi, “O‘zdavenergonazorat” DI, “O‘zdavneftgazinspeksiya” DI Byuro bilan birgalikda ikki oy muddatda ilg‘or xorijiy tajribani o‘rgangan holda, energiya resurslarini yetkazib berish, transportirovka qilish, taqsimlash va sotishdagi yo‘qotishlarni aniqlash tartibini tasdiqlasin.
 17. Energiya samaradorligi va energiyaning tiklanadigan manbalarini rivojlantirish masalalari bo‘yicha Respublika komissiyasi (A.N. Aripov) O‘zbekiston Respublikasi Hisob palatasi bilan birgalikda ikki oy muddatda:
 O‘zbekiston Respublikasi Prezidentining 2015-yil 5-maydagi PQ-2343-son qarori bilan tasdiqlangan 2015 — 2019-yillarda iqtisodiyot tarmoqlari va ijtimoiy sohada energiya sarfi hajmini qisqartirish, energiyani tejaydigan texnologiyalarni joriy etish chora-tadbirlari Dasturining amalga oshirilishini tanqidiy o‘rganishni;
 ushbu dasturda nazarda tutilgan chora-tadbirlarning o‘z vaqtida va sifatli ijro etilishini ta’minlamagan aybdor mansabdor shaxslarning javobgarligi bo‘yicha takliflar kiritilishini;
 iqtisodiyot tarmoqlari va ijtimoiy sohada energiyani tejaydigan texnologiyalarni joriy etish bo‘yicha yangilangan dastur tayyorlanishini ta’minlasin, bunda:
 energiya tejaydigan texnologiyalar va muqobil energiya manbalarini keng joriy etish, shu jumladan, ularni shaharlar va qishloq joylarda uy-joy qurish loyihalariga majburiy kiritishga;
 muqobil energiya manbalaridan foydalanayotgan jismoniy va yuridik shaxslarni moddiy rag‘batlantirish choralariga;
 Xalqaro quyosh energiyasi instituti faoliyati samaradorligini oshirishga;
 aholi o‘rtasida energiya resurslarini asrab-avaylash, energiya tejaydigan texnologiyalar va muqobil energiya manbalaridan foydalanishni targ‘ib etish yuzasidan kompleks choralarni ishlab chiqishga alohida e’tibor qaratsin.
 Vazirlar Mahkamasi bir oy muddatda mazkur Farmon talablaridan kelib chiqib, O‘zbekiston Respublikasi Oliy Majlisi Qonunchilik palatasiga “Muqobil energiya manbalari to‘g‘risida”gi hamda “Gaz ta’minoti to‘g‘risida”gi qonunlar loyihalarini belgilangan tartibda kiritsin.
 Belgilansinki, prokuratura organlari balansidagi bo‘sh binolarni sotishdan tushadigan mablag‘larning O‘zbekiston Respublikasi respublika budjetiga yo‘naltiriladigan qismi mazkur organlarda energiya tejaydigan texnologiyalar va muqobil energiya manbalarini joriy etishga yo‘naltirish sharti bilan Bosh prokuraturani rivojlantirish jamg‘armasiga o‘tkaziladi.
 18. “O‘zbekenergo” AJ, O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, Iqtisodiyot vazirligi, Moliya vazirligi, “O‘zstandart” agentligi, Hisob palatasi, Bosh prokuratura Investitsiyalar bo‘yicha davlat qo‘mitasi, “O‘zeltexsanoat” AK, boshqa manfaatdor vazirliklar va idoralar bilan birgalikda:
 bir oy muddatda elektr energiya nazorati va hisobga olishni yagona avtomatlashtirilgan tizimga integratsiya qilish uchun uning texnik ko‘rsatkichlarini unifikatsiyalashtirishni inobatga olgan holda, elektr energiya nazorati va hisobining avtomatlashtirilgan tizimini joriy etish bo‘yicha amalga oshirilayotgan loyihalarni har tomonlama ekspertizadan o‘tkazsin;
 xalqaro moliyaviy donor-institutlar bilan ularning ishtirokida amalga oshirilayotgan elektr energiya nazorati va hisobining avtomatlashtirilgan tizimini joriy etish bo‘yicha loyihalarning texnik ko‘rsatkichlariga o‘zgartirish kiritish, shuningdek, texnik ko‘rsatkichlari bir xil, elektr energiyadan foydalanishni hisobga oluvchi zamonaviy elektron uskunalarni ishlab chiqarishni mahalliylashtirish masalalarini kelishsin;
 kelishish natijalariga ko‘ra, ikki hafta muddatda O‘zbekiston Respublikasi Vazirlar Mahkamasiga elektr energiya nazorati va hisobining avtomatlashtirilgan tizimini 2019-yil 1-yanvarga qadar to‘liq joriy etishni nazarda tutuvchi reja-jadvalni kiritsin.
 19. “O‘zbekneftgaz” MXK, “Sanoatgeokontexnazorat” DI, O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, Iqtisodiyot vazirligi, Moliya vazirligi, “O‘zstandart” agentligi, Hisob palatasi, Bosh prokuratura Investitsiyalar bo‘yicha davlat qo‘mitasi, “O‘zeltexsanoat” AK, boshqa manfaatdor vazirliklar va idoralar bilan birgalikda:
 ikki oy muddatda loyihalarni moliyalashtirishning aniq manbalari, amalga oshirish muddatlari va grafiklarini, shuningdek, tabiiy gaz iste’molini hisobga olishning texnik jihatdan bir xil, zamonaviy elektron uskunalarini ishlab chiqarishni mahalliylashtirishni nazarda tutuvchi Zamonaviy energiya tejaydigan gazdan foydalanish asbob va uskunalarini, tabiiy gaz nazorati va hisobining avtomatlashtirilgan tizimini joriy etish konsepsiyasi loyihasini O‘zbekiston Respublikasi Vazirlar Mahkamasiga kiritsin;
 2017-yil 1-sentabrga qadar ishlab chiqilgan Konsepsiya asosida O‘zbekiston Respublikasi Prezidentining zamonaviy energiya tejaydigan gazdan foydalanish asbob va uskunalarini, tabiiy gaz nazorati va hisobining avtomatlashtirilgan tizimini joriy etish bo‘yicha loyihaning texnik topshiriqlari hamda dastlabki texnik-iqtisodiy hisob-kitoblarini, shuningdek, mazkur tizimning to‘liq joriy qilinishini nazarda tutuvchi reja-jadvalni tasdiqlash haqidagi qarori loyihasini kiritsin.
 20. Belgilansinki, energiya resurslari nazorati va hisobining avtomatlashtirilgan tizimini joriy etish bo‘yicha loyihalarni ishlab chiqishga texnik topshiriqlar O‘zbekiston Respublikasi Axborot texnologiyalari va kommunikatsiyalarini rivojlantirish vazirligi hamda “O‘zstandart” agentligi bilan elektr energiya va tabiiy gaz nazorati hamda hisobining yagona avtomatlashtirilgan tizimiga mos kelishi va integratsiya qilinishi nuqtai nazaridan kelishilishi shart.
 21. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi, “O‘zbekenergo” AJ, “O‘ztransgaz” AK bir oy muddatda ma’lumotlarni qayta ishlash yagona markazi negizida energiya resurslari nazorati va hisobining avtomatlashtirilgan tizimlari faoliyati uchun ma’lumotlar uzatish tizimini tashkil etish bo‘yicha Vazirlar Mahkamasiga takliflar kiritsin.
 22. “O‘zbekenergo” AJ va “O‘ztransgaz” AK Hisob palatasi, Moliya vazirligi, Iqtisodiyot vazirligi, Investitsiyalar bo‘yicha davlat qo‘mitasi, “O‘zdavenergonazorat” DI, “Sanoatgeokontexnazorat” DI, “O‘zdavneftgazinspeksiya” DI, Byuro, boshqa manfaatdor vazirliklar va idoralar bilan birgalikda shu turdagi ishlarni amalga oshirishda xalqaro tajribaga ega bo‘lgan chet el pudratchisini jalb etgan holda, elektr va gaz ta’minoti obyektlarining texnik holatini aniqlash nuqtai nazaridan inventarizatsiya qilinishini ta’minlasin hamda 2018-yil 1-martga qadar ularni modernizatsiya qilish Davlat dasturi loyihasini O‘zbekiston Respublikasi Vazirlar Mahkamasiga kiritsin.
 23. O‘zbekiston Respublikasi Bosh prokuraturasi Oliy sud va Adliya vazirligi bilan birgalikda 2017-yil 1-oktabrga qadar mazkur Farmon talablaridan kelib chiqib, O‘zbekiston Respublikasining “Sud hujjatlari va boshqa organlar hujjatlarini ijro etish to‘g‘risida”gi Qonunini tanqidiy qayta ko‘rib chiqsin hamda uning yangi tahrirdagi loyihasini O‘zbekiston Respublikasi Oliy Majlisi Qonunchilik palatasiga kiritsin.
 24. O‘zbekiston Respublikasi Oliy va o‘rta maxsus ta’lim vazirligi, Iqtisodiyot vazirligi Bosh prokuratura, “O‘zbekenergo” AJ, “O‘ztransgaz” AK, boshqa manfaatdor vazirliklar va idoralar bilan birgalikda ikki oy muddatda mazkur Farmonda belgilangan vazifalarni inobatga olib, elektr energetikasi va gaz ta’minoti sohasida, zaruratga ko‘ra, 2018/2019 o‘quv yilida qabul kvotalarini ko‘paytirish hamda yangi ta’lim va mutaxassislik yo‘nalishlarini joriy etishni nazarda tutgan holda, oliy va o‘rta maxsus, kasb-hunar ta’limi kadrlarini tayyorlash haqida Vazirlar Mahkamasiga takliflar kiritsin.
 25. O‘zbekiston Respublikasi Xalq ta’limi vazirligi, Oliy va o‘rta maxsus ta’lim vazirligi yosh avlodda energiya resurslariga nisbatan tejamkorona munosabatda bo‘lish va undan oqilona foydalanish madaniyatini shakllantirishga qaratilgan kompleks chora-tadbirlar ko‘rsin.
 26. O‘zbekiston Milliy teleradiokompaniyasi, O‘zbekiston Respublikasi Prezidenti Administratsiyasi huzuridagi Axborot va ommaviy kommunikatsiyalar agentligi, Bosh prokuratura, Moliya vazirligi, Iqtisodiyot vazirligi, “O‘zbekenergo” AJ, “O‘ztransgaz” AK boshqa manfaatdor vazirliklar va idoralar bilan birgalikda mazkur Farmonning mazmun-mohiyati, shu jumladan, to‘lovlarni o‘z vaqtida amalga oshirishning ahamiyati, energiya resurslarini iste’mol qilish sohasidagi huquqbuzarliklar uchun ko‘riladigan javobgarlik choralari, energiya tejaydigan texnologiyalar va muqobil energiya manbalaridan foydalanishning afzalliklari ommaviy axborot vositalarida keng yoritilishini tashkil etsin.
 27. O‘zbekiston Respublikasi Adliya vazirligi Bosh prokuratura, boshqa manfaatdor vazirliklar va idoralar bilan birgalikda ikki oy muddatda:
 energiya resurslaridan foydalanish qoidalarini buzganlik uchun javobgarlikni kuchaytirishni nazarda tutuvchi “O‘zbekiston Respublikasining Jinoyat kodeksiga hamda O‘zbekiston Respublikasining Ma’muriy javobgarlik to‘g‘risidagi kodeksiga o‘zgartish va qo‘shimchalar kiritish haqida”gi Qonun loyihasini;
 qonun hujjatlariga ushbu Farmondan kelib chiqadigan o‘zgartirish va qo‘shimchalar to‘g‘risidagi takliflarni ishlab chiqsin hamda Vazirlar Mahkamasiga kiritsin.
 28. Mazkur Farmonning ijrosini nazorat qilish O‘zbekiston Respublikasining Bosh vaziri A.N. Aripov, O‘zbekiston Respublikasi Prezidentining Davlat maslahatchisi O.B. Murodov va O‘zbekiston Respublikasi Bosh prokurori I.B. Abdullayev zimmasiga yuklansin.